31993D0098
L 039/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 1 февруари 1993 година
за сключване от името на Общността на Конвенцията за контрол на трансграничното движение на опасни отпадъци и тяхното обезвреждане (Базелска конвенция)
(93/98/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 130т от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Икономическия и социален комитет (2),
като има предвид, че по силата на Решение на Съвета от 28 октомври 1988 г. Комисията, от името на Общността и при консултиране с представителите на държавите-членки, взе участие в преговорите, проведени в работната група ad hoc, свикана под егидата на Програмата на ООН за околната среда (ЮНЕП) с оглед подготовката на Световна конвенция за контрол на трансграничното движение на опасни отпадъци;
като има предвид, че в резултат на тези преговори на 22 март 1989 г. Базелската конвенцията за контрол на трансграничното движение на опасни отпадъци и тяхното обезвреждане бе приета и след това подписана от Общността въз основа на мандата, даден с Решение на Съвета от 21 март 1989 г.;
като има предвид, че тази конвенция има за цел да подпомогне защитата на околната среда в областта на отпадъците чрез по-стриктен контрол на трансграничното движение на опасни отпадъци, както и на други отпадъци, и чрез екологосъобразно управление на тези отпадъци; като има предвид, че тя определя, в тази връзка, процедури за контрол на вноса, износа и транзита;
като има предвид, че с приемането на Регламент (ЕИО) № 259/93 на Съвета от 1 февруари 1993 г. относно надзора и контрола върху превози на отпадъци в рамките на, за и от Европейската общност (3), Съветът установи правила за намаляване и контролиране на такова движение; като има предвид, че тези правила целят, inter alia, привеждането на съществуващата система на Общността за надзор и контрол на движението на отпадъци в съответствие с изискванията на Базелската конвенция и на Четвъртата конвенция АКТБ-ЕИО;
като има предвид, че съгласно членове 22 и 23 от Базелската конвенция тя е открита за ратифициране, приемане или одобряване и за присъединяване на държави, както и за официално потвърждаване или одобряване от организации за политическа и/или икономическа интеграция,
РЕШИ:
Член 1
Конвенцията за контрол на трансграничното движение на опасни отпадъци и тяхното обезвреждане, приета в Базел на 22 март 1989 г. се одобрява от името на Европейската икономическа общност.
Текстът на конвенцията е приложен към настоящото решение.
Член 2
1. Председателят на Съвета депозира, от името на Общността, инструмента за одобрение пред Генералния секретар на Организацията на обединените нации, съгласно член 22 от конвенцията (4).
2. Председателят депозира същевременно декларацията за компетентност, приложена към настоящото решение в съответствие с член 22, параграф 3 от посочената конвенция.
Член 3
Настоящото решение се публикува в Официален вестник на Европейските общности.
Съставено в Брюксел на 1 февруари 1993 година.